- Jeg er skuffet, overrasket og målløs over mit partis angreb på jobcentrene - et knæfald af værste skuffe for de borgerlige - hva’ fanden er meningen!!! Sådan lyder det søndag i starten af Nuuradiin S. Husseins (S) opslag på facebook. Han er vred over sit eget partis nye forslag, hvor fire milliarder kroner i skattelettelser skal finansieres ved besparelser hos jobcentrene og i aftalen om vinterhjælp. Nuuradiin S. Hussein er rådmand for Job og Velfærd i Aalborg Kommune, og det er tydeligt, at den nordjyske politiker er utilfreds med regeringens nye oplæg. Yderligere besparelser - Det bliver finansieret krone til krone og indfaset over en årrække. Det er en fornuftig måde at gøre det på, siger finansminister, Nicolai Wammen (S) til TV2 . Regeringen, SF, Enhedslisten, DF og fem løsgængere indgik i juni måned en aftale om at finde besparelser for 1,1 milliarder kroner ved jobcentrene frem mod 2024. Socialdemokratiet mener altså nu, at der er yderligere besparelser at finde, og det er derfor, Nuuradiin S. Hussein er kommet til tasterne. - Man foreslår mindre opfølgning på sygedagpenge området - et forslag som vil få store økonomiske konsekvenser for kommunerne og for samfundet generelt - det vidner om total mangelfuldt kendskab til jobcentrenes kerneopgaver, skriver han i sit facebookopslag. - Panik ved lukketid Den aalborgensiske rådmand giver, ligesom flere borgerlige politikere , udtryk for, at forslaget fra regeringen ikke virker som socialdemokratisk politik. Politisk analytiker, Jesper Vestergren, siger til TV2 , at det ligner en udstrakt hånd til de borgerlige partier. - Det her forslag vil formentlig være et som de borgerlige partier synes om - dels at give skattelettelser, men også at skære i bureaukratiet i jobcentrene, siger han. Det er mildest talt en gal rådmand, der søndag satte sig ved tasterne for at give sin mening til kende. Og han giver i opslaget også udtryk for, at han frygter regeringens næste forslag. - Hvorfor fanden skulle en Socialdemokrat foreslå sådan en omgang meningsløs politik. Det er et udtryk for panik ved lukketid, skriver Nurradiin S. Hussein.

Referat:
Søndag fremlagde Socialdemokratiet en plan med skattelettelser for fire milliarder kroner. Penge, der skal hentes fra blandt andet jobcentrene - og det falder ikke i god jord i Aalborg.